STECพุ่ง33%ดีเกินคาด
คุมต้นทุนก่อสร้างดีดันมาร์จิ้น9.2%&#8216;TTCL&#8217;เก็บดอกผลทุกโครงการ
14 พ.ค. 2556

คุมต้นทุนก่อสร้างดีดันมาร์จิ้น9.2%‘TTCL’เก็บดอกผลทุกโครงการ
หุ้นรับเหมากำไรไตรมาสแรกพุ่ง 24% STEC ดีเกินคาด โกย 402 ล้านบาท คุมต้นทุนก่อสร้างดี
บริษัทในกลุ่มรับเหมาก่อสร้าง 3 แห่ง ประกอบด้วย บริษัท ซิโนไทย เอ็นจีเนียริ่งแอนด์คอนสตรัคชั่น (STEC) บริษัท ควอลลีเทค (QLT) บริษัท โตโยไทย คอร์ปอเรชั่น (TTCL) ได้ประกาศผลดำเนินงานงวดไตรมาสแรกปี 2556 ซึ่งมีกำไรสุทธิรวม 540.13 ล้านบาท เพิ่มขึ้น 24.01% จากงวดเดียวกันของปีก่อนที่มีกำไรสุทธิ 435.54 ล้านบาท
นายวรพันธ์ ช้อนทอง กรรมการ STEC เปิดเผยว่า บริษัทมีกำไรสุทธิงวดไตรมาสแรก จำนวน 402.56 ล้านบาท เพิ่มขึ้น 33.84% จากงวดเดียวกันของปีก่อนที่มีกำไรสุทธิ 300.77 ล้านบาท 
ทั้งนี้ กำไรที่เพิ่มขึ้นเป็นผลมาจากรายได้จากงานก่อสร้างเพิ่มสูงขึ้นและบริษัทมีอัตรากำไรขั้นต้น 507.08 ล้านบาท เพิ่มขึ้น 31.70% จากจำนวน 385.02 ล้านบาท 
นายกอบชัย ธนสุกาญจน์ ผู้จัดการทั่วไปฝ่ายการเงินและนักลงทุนสัมพันธ์ TTCL กล่าวว่า ไตรมาสแรกบริษัทมีกำไรขั้นต้นและกำไรสุทธิเป็นจำนวน 326 ล้านบาท และ 118 ล้านบาท เพิ่มขึ้น 8.5% และ 6.7% ตามลำดับ เมื่อเทียบกับไตรมาสเดียวกันของปี 2555 
อย่างไรก็ตาม ในไตรมาสนี้บริษัทมีการบันทึกผลขาดทุนของผลต่างของอัตราแลกเปลี่ยน จำนวน 64.27 ล้านบาท ซึ่งเหตุผลหลักมาจากเงินบาทแข็งค่าขึ้น 
ในไตรมาสแรก บริษัทมีรายได้จากการก่อสร้างและให้บริการเพิ่มขึ้น 45% เป็นจำนวน 3,130 ล้านบาท การเพิ่มขึ้นของรายได้เป็นผลมาจากความคืบหน้าของโครงการก่อสร้างหลักๆ ทั้งโครงการในประเทศและต่างประเทศ เช่น โครงการ Rung Tawan จำนวน 600 ล้านบาท โครงการ Chiyoda Consortium จำนวน 490 ล้านบาท เป็นต้น 
ขณะที่ QLT มีกำไรสุทธิ 18.13 ล้านบาท ลดลง 19.31% จากงวดเดียวกันของปีก่อนที่มีกำไรสุทธิ 22.47 ล้านบาท
บริษัทหลักทรัพย์ (บล.) กรุงศรีอยุธยา ระบุว่า STEC ประกาศกำไรออกมาดีกว่าที่คาด 21% และยังคงเป็นกำไรที่ทำสถิติสูงสุดและบริหารต้นทุนได้ดี หลังจากมีเงินสดในมือจำนวนมาก จึงส่งผลให้อัตรากำไรขั้นต้นอยู่ที่ 9.2%
ทั้งนี้ STEC ยังคงเดินหน้ารับงานก่อสร้างทั้งในส่วนของภาครัฐและเอกชน ทำให้งานในมือเพิ่มขึ้นมาอยู่ที่ 7 หมื่นล้านบาท ซึ่งจะสามารถสร้างรายได้ต่อเนื่องไปอีก 2 ปี และคาดว่าปีนี้ STEC ทำสถิติใหม่อีกครั้ง โดยคาดว่าจะมีกำไรสุทธิ 1,350 ล้านบาท เพิ่มขึ้น 16% จากปีที่ผ่านมา